สงครามค่าคอมฯลูบคมตลาดทุน
Amazing!! นี่คืออุทานของ “เทมูกุ โมโตอิสะ” หรือ โมโตะซัง CEO ของ บล.เอสบีไอ ไทย ออนไลน์ หรือ SBITO หลังต้องเจอเหตุการณ์รับน้องใหม่
29 ต.ค. 2558

ธนะชัย ณ นคร
 
Amazing!! นี่คืออุทานของ “เทมูกุ โมโตอิสะ” หรือ โมโตะซัง CEO ของ บล.เอสบีไอ ไทย ออนไลน์ หรือ SBITO หลังต้องเจอเหตุการณ์รับน้องใหม่
ช่วงนี้ SBITO กำลังถูกกล่าวขานอย่างมาก
แบบว่าไม่ต้องทำเรื่อง Branding กันล่ะ
เพราะบรรดาคู่แข่งขัน ต่างช่วยโปรโมทโฆษณาให้แบบฟรีๆ เมื่อ SBITO เปิดแคมเปญคิดค่าคอมมิชชั่นต่ำสุดๆ
วันก่อนหน้านี้ผมมีโอกาสได้สนทนากับโมโตะซัง CEO ของ SBITO รวมถึง “ธนัถ วงษ์ชูแก้ว” ผู้บริหารฝ่ายการตลาด ของ SBITO เช่นกัน
คนหลังนี่ หลายคนในวงการหุ้นน่าจะรู้จักกันดี
เพราะเขาผ่านงานมาหลายโบรกฯ
พูดถึง SBITO กันก่อน เพราะอย่างที่เรารับทราบกันก่อนแล้วว่าเป็นการร่วมทุนกันระหว่าง SBI Group กับ บล.ฟินันเซีย ไซรัส และพันธมิตร
SBI Group ที่ประเทศญี่ปุ่นก็ให้บริการแบบเทรดออนไลน์ เช่นเดียวกับในประเทศไทยนี่แหละ
ที่นั่นเขายึดมาร์เก็ตแชร์อยู่ราวๆ 40%
ผมถามเขาว่าที่ญี่ปุ่นมีสงครามราคาค่าคอมมิชชั่นบ้างไหม
คำตอบคือ ที่นั่นเป็นแบบเสรี 100% ไม่มีแทงกั๊ก ดังนั้น SBI ที่ญี่ปุ่น ก็มีการคิดค่าคอมฯ ศูนย์เปอร์เซ็นต์ด้วย
แน่นอนล่ะ เราต้องมีคำถามต่อว่า แล้วรายได้มันเกิดขึ้นจากตรงไหนล่ะ
คำตอบที่ได้รับอีกคือ มาจาก “เครดิต บาลานซ์” เพราะที่ญี่ปุ่นจะคิดเงินในส่วนนี้เป็นแบบรายวันกันเลย ต่างกับของในไทยที่จะคิดแบบข้ามวัน
รายได้จากส่วนนี้เยอะมากครับ
โมโตะซัง บอกว่า เขาพอจะรู้มาก่อนล่วงหน้าแล้วล่ะ ว่าจะเผชิญกับเหตุการณ์อะไรบ้าง
และแม้จะเตรียมตัวเตรียมใจมาบ้าง แต่ก็ยัง Amazing อยู่
แคมเปญค่าคอมฯระดับต่ำ 0.010% ในช่วง 3 เดือน หรือระหว่าง 15 ตุลาคม 2558-15 มกราคม 2559 นั้นเขายังไม่รับปากว่า หลังหมดช่วงแคมเปญนี้แล้วจะคิดค่าคอมฯ ต่อไปเท่าไหร่
ซึ่งอาจต้องดูความสำเร็จของแคมเปญก่อน
3 อาทิตย์ที่ผ่านมา หลังเริ่มเปิดตัว SBITO มีฐานลูกค้าแล้วกว่า 1 พันรายครับ
ส่วนเป้าหมายที่วางไว้ในช่วง 3 เดือน หรือช่วงแคมเปญนี่แหละ ตั้งเป้าว่าน่าจะมีบัญชีซัก 3 หมื่นบัญชี
นักลงทุนรายเล็กรายน้อยรับหมด ไม่มีกำหนดการเปิดบัญชีขั้นต่ำ
เพราะมองว่าช่วงนี้แม้มูลค่าการซื้อขายจะไม่ค่อยเยอะ แต่เมื่อตลาดกลับมาดีขึ้น ตัวของวอลุ่มโดยรวมก็จะเพิ่มขึ้นแน่นอน และก็จะส่งผลดีมายังพอร์ตลูกค้าของ SBITO
ผมถามต่อว่า คิดค่าคอมฯ ระดับ ต่ำแล้วมีกำไรหรือไม่
เขาก็บอกว่า มันเป็นช่วงแคมเปญ และเขาก็รู้ต้นทุนตัวเองอยู่ว่า…. เท่าไหร่
ทว่าช่วงนี้ เป็นจุดเริ่มต้นของการลงทุน ก็ต้องลงทุนเพื่อสร้างทั้ง “แบรนด์” และกิจกรรมการตลาด รวมถึงการหาลูกค้าเข้ามาเปิดบัญชีให้มากที่สุด
หากมาร์เก็ตแชร์ถึง 3% (หรือ 6% ของมาร์เก็ตแชร์อินเทอร์เน็ต) เขาบอกว่า เราจะถึงจุดเบรกอีเวนต์ (Break even)หรือจุดคุ้มทุน
ส่วนเป้าหมายแชร์ที่วางไว้คือ จะต้องได้ 5% ภายใน 5 ปีข้างหน้า
SBITO เขาย้ำว่าสงครามค่าคอมมิชชั่น
มันเพิ่งจะเริ่มต้นครับ
 
 
 
 
 
 
 
 
 
               
 